**Balada mea**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Craiul Nou păși cu stângul

Și dârjaua pe spinare

Trecând scaiul și părângul

De pe căi strălucitoare.

Iar oițele în gloate

Se împrăștiară-n spații

Compunând din libertate

Fel de fel de constelații.

Cât va fi iarba cerească

Fremătândă peste ceață

Tremurând ele-or să pască

Până-n fapt de dimineață.

Ca apoi cu raze-n lână

Și cu pași fără ecouri

S-or prelinge-ncet la stână

Printre scârtele de nouri.

Șerpuirea lor înceată

Întâlni-o-voi pe creste

Unde troițe arată

Îndreptarea în poveste.

Ca s-ascult, a câta oară,

Povestirea cea căruntă

Un cioban c-a dat să moară

Când se pregătea de nuntă.

Dar când steaua în cerințe

Vruse un sfârșit de soartă

Mii și mii de miorițe

Rugi porniră-n bolta toată.

Împletindu-se prin stele,

Încurcându-le să cadă

S-au unit covor cu ele

În versete de baladă.

Că și Dumnezeu surâse

De voroava lor frumoasă

Și cu raiul pogorâse

Între mire și mireasă.

De-au cântat voios nuntașii

Vinul zorilor în cupe

Ridicându-l precum pașii

Versului spre cer ar rupe.

Lăcrimară proaspăt mirii

Neputincioșia sorții:

Verighetele Iubirii

C-au sfărmat cătușa morții...

De atunci când cad în noapte

Stelele pe linii dalbe

Inimi cu iubirea-n șoapte

Le adună pentru salbe.

Victor Bragagiu